Σωκράτης Φάμελλος

Ο Σωκράτης Φάμελλος (Αθήνα, 27 Μαρτίου 1966) είναι Έλληνας χημικός μηχανικός και πολιτικός, πρόεδρος του ΣΥ.ΡΙΖ.Α. - Π.Σ. από τις 24 Νοεμβρίου 2024. Ο Σωκράτης Φάμελλος είναι βουλευτής της Βουλής των Ελλήνων από το 2015, ενώ κατά το παρελθόν, έχει διατελέσει αναπληρωτής υπουργός Περιβάλλοντος και Ενέργειας.

Από τις 3 Ιουλίου 2023 έως τις 27 Αυγούστου 2024 διετέλεσε Αρχηγός της Αξιωματικής Αντιπολίτευσης, ως πρόεδρος της κοινοβουλευτικής ομάδας (με πρόεδρο του κόμματος, τότε, τον εξωκοινοβουλευτικό Στέφανο Κασσελάκη).

 Βιογραφία 
 Προσωπική ζωή και σπουδές 
Γεννήθηκε στις 27 Μαρτίου 1966 στην Αθήνα και μεγάλωσε στη Θεσσαλονίκη. Κατοικεί στο Δήμο Θέρμης. Σπούδασε χημικός μηχανικός στο Αριστοτέλειο Πανεπιστήμιο Θεσσαλονίκης και έκανε τις μεταπτυχιακές του σπουδές στο Ελληνικό Ανοικτό Πανεπιστήμιο με ειδίκευση στον Περιβαλλοντικό Σχεδιασμό.

Είναι αδερφός του τραγουδοποιού, Μανώλη Φάμελλου.

Ήταν παντρεμένος με την Πόπη Καραγιαννίδου, με την οποία απέκτησε έναν γιο. Η Καραγιαννίδου απεβίωσε από καρκίνο τον Φεβρουάριο του 2018. Τον Δεκέμβριο του 2024 παντρεύτηκε με πολιτικό γάμο την χορογράφο, Τατιάνα Παπαδοπούλου. 

 Πολιτική σταδιοδρομία 
Ο Σωκράτης Φάμελλος υπήρξε ιδρυτικό μέλος του Συνασπισμού της Αριστεράς και της Προόδου και εν συνεχεία του ΣΥ.ΡΙΖ.Α..Φάμελλος Σωκράτης

Ξεκίνησε την πολιτική του σταδιοδρομία από τον χώρο της τοπικής αυτοδιοίκησης. Στις ελληνικές δημοτικές εκλογές του 2006 και του 2010 εξελέγη δημοτικός σύμβουλος στο Δήμο Θέρμης με τη δημοτική παράταξη «Δημοκρατική Ενότητα», με επικεφαλής τον δήμαρχο Θεόδωρο Παπαδόπουλο. Υπηρέτησε σε θέσεις ευθύνης, αντιδήμαρχος, πρόεδρος Επιτροπής Διαβούλευσης, πρόεδρος Δημοτικής Επιχείρησης Πολιτισμού, Περιβάλλοντος και Αθλητισμού Θέρμης.

Στις δημοτικές εκλογές του 2014 κατέβηκε υποψήφιος δήμαρχος στον δήμο Θέρμης με την παράταξη «Παρέμβαση Πολιτών», λαμβάνοντας τη δεύτερη θέση, με ποσοστό 20,82%.

Στις βουλευτικές εκλογές του Ιανουαρίου του 2015 εξελέγη βουλευτής Β' Θεσσαλονίκης με τον ΣΥ.ΡΙΖ.Α. και επανεξελέγη τον Σεπτέμβριο.Φάμελλος Πέτρου Σωκράτης Στις 4 Οκτωβρίου του 2015 ορίστηκε κοινοβουλευτικός εκπρόσωπος του ΣΥ.ΡΙΖ.Α. μαζί με τη Φωτεινή Βάκη και τον Χρήστο Μαντά.

Στις 5 Νοεμβρίου του 2016 ορίστηκε αναπληρωτής υπουργός Περιβάλλοντος και Ενέργειας, θέση που διατήρησε έως τις 9 Ιουλίου 2019. Ως αναπληρωτής υπουργός είχε στο χαρτοφυλάκιο του θέματα που σχετίζονται με τα Διεθνή και Ελληνικά Περιβαλλοντικά ζητήματα, τα δάση και τα δασικά οικοσυστήματα, τα ύδατα, τους Επιθεωρητές Περιβάλλοντος, τις Προστατευόμενες Περιοχές και το ΕΣΠΑ.ΦΕΚ 3722/Β/17.11.2016 και 4201/Β/21.9.2018

Στις εκλογές του 2019 επανεξελέγη βουλευτής Β' Θεσσαλονίκης. Στις εκλογές του Μαΐου και του Ιουνίου 2023 ανανέωσε τη βουλευτική του θητεία.

Μετά την παραίτηση του Αλέξη Τσίπρα από την προεδρία του ΣΥ.ΡΙΖ.Α., εξελέγη στις 3 Ιουλίου 2023, πρόεδρος της Κοινοβουλευτικής Ομάδας του κόμματος και αρχηγός της Αξιωματικής Αντιπολίτευσης, θέση που διατήρησε και μετά την εκλογή στην προεδρία του κόμματος του Στέφανου Κασσελάκη, ο οποίος δεν ήταν βουλευτής.

Στις 27 Αυγούστου 2024, ο Κασσελάκης ζήτησε αιφνιδιαστικά από την Κοινοβουλευτική Ομάδα την αντικατάσταση του. Η πρόταση εγκρίθηκε και νέος πρόεδρος της Κ.Ο. εξελέγη ο βουλευτής Νίκος Παππάς, με 17 ψήφους σε σύνολο 33 παρόντων.

Στις 26 Σεπτεμβρίου, ανακοίνωσε την υποψηφιότητά του για πρόεδρος του ΣΥ.ΡΙΖ.Α. - Προοδευτική Συμμαχία, όπου και εξελέγη στις 24 Νοεμβρίου 2024, με ποσοστό 49,50%.

 Παραπομπές 

 Εξωτερικοί σύνδεσμοι 


Κατηγορία:Αρχηγοί του ΣΥΡΙΖΑ
Κατηγορία:Έλληνες αρχηγοί κομμάτων
Κατηγορία:Απόφοιτοι του Αριστοτελείου Πανεπιστημίου Θεσσαλονίκης
Κατηγορία:Έλληνες χημικοί μηχανικοί
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Βουλευτές Β΄ Θεσσαλονίκης
Κατηγορία:Έλληνες αναπληρωτές υπουργοί Περιβάλλοντος και Ενέργειας
Κατηγορία:Πρόεδροι της κοινοβουλευτικής ομάδας του ΣΥΡΙΖΑ